               EUROPOS KOMISIJA
            Briuselis, 2015 09 07
            COM(2015) 424 final
            2015/0189(NLE)
            Pasiūlymas
            TARYBOS SPRENDIMAS
            dėl Europos Sąjungos ir Bangladešo Liaudies Respublikos Vyriausybės susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo

               AIŠKINAMASIS MEMORANDUMAS

               1.PASIŪLYMO APLINKYBĖS

               •
                     Pasiūlymo pagrindas ir tikslai

               Atsižvelgdama į Teisingumo Teismo sprendimus bylose dėl atvirosios oro erdvės, 2003 m. birželio 5 d. Taryba įgaliojo Komisiją pradėti derybas su trečiosiomis valstybėmis dėl tam tikrų galiojančių susitarimų nuostatų pakeitimo Sąjungos lygmens susitarimu (toliau – horizontalieji įgaliojimai). Tokiais susitarimais siekiama visiems Europos Sąjungos oro vežėjams suteikti lygias galimybes vykdyti skrydžius maršrutais, jungiančiais Europos Sąjungą su trečiosiomis valstybėmis, ir užtikrinti, kad dvišaliai valstybių narių ir trečiųjų valstybių oro susisiekimo paslaugų susitarimai atitiktų Sąjungos teisę.

               •
                     Bendrosios aplinkybės

               Valstybių narių ir trečiųjų valstybių tarptautiniai santykiai aviacijos srityje tradiciškai reglamentuojami dvišaliais valstybių narių ir trečiųjų valstybių oro susisiekimo paslaugų susitarimais, tokių susitarimų priedais ir kitomis su jais susijusiomis dvišalėmis ar daugiašalėmis sutartimis.

               Įprastinės nuostatos dėl paskyrimo, kurios įtraukiamos į dvišalius valstybių narių oro susisiekimo paslaugų susitarimus, pažeidžia Sąjungos teisę. Remdamasi tomis nuostatomis trečioji valstybė gali atsisakyti valstybės narės paskirtam, tačiau tai valstybei narei ar jos piliečiams nuosavybės teise nepriklausančiam ir jų faktiškai nekontroliuojamam oro vežėjui išduoti leidimus ar suteikti įgaliojimus, juos atšaukti arba sustabdyti jų galiojimą. Pripažinta, kad taip diskriminuojami vienos valstybės narės teritorijoje įsisteigę, bet kitų valstybių narių piliečiams priklausantys ir jų kontroliuojami ES oro vežėjai. Tai prieštarauja Sutarties dėl Europos Sąjungos veikimo 49 straipsniui, kuriuo garantuojama, kad valstybių narių piliečiai, pasinaudoję įsisteigimo teise, priimančioje valstybėje narėje gali naudotis tokiomis pačiomis teisėmis kaip ir tos valstybės narės piliečiai.

               •
                     Pasiūlymo srityje galiojančios nuostatos

               Susitarimo nuostatomis pakeičiamos arba papildomos galiojančios aštuonių dvišalių valstybių narių ir Bangladešo Liaudies Respublikos oro susisiekimo paslaugų susitarimų nuostatos.

               •
                     Derėjimas su kitomis Sąjungos politikos sritimis ir tikslais

               Šiuo susitarimu galiojantys dvišaliai oro susisiekimo paslaugų susitarimai bus suderinti su Sąjungos teise – tai padės siekti vieno iš pagrindinių su aviacija susijusios Sąjungos išorės politikos tikslų.

               2.KONSULTACIJOS SU SUINTERESUOTOSIOMIS ŠALIMIS

               Konsultavimosi būdai, pagrindiniai tiksliniai sektoriai ir bendras respondentų apibūdinimas

               Vadovaudamasi SESV 218 straipsnio 4 dalimi, Komisija vedė derybas konsultuodamasi su specialiu komitetu. Derybų metu taip pat buvo konsultuojamasi su sektoriaus atstovais.

               Atsakymų santrauka ir kaip į juos atsižvelgta

               Į proceso metu pateiktas pastabas atsižvelgta. Suinteresuotosios valstybės narės patikrino nuorodas į dvišalius oro susisiekimo paslaugų susitarimus. Sektoriaus atstovai pabrėžė, jog svarbu, kad jų komercinės veiklos teisinis pagrindas būtų tvirtas.

               3.TEISINIAI PASIŪLYMO ASPEKTAI

               •
                     Siūlomų veiksmų santrauka

               Laikydamasi horizontaliųjų įgaliojimų priede nustatytos tvarkos ir nurodymų, Komisija vedė derybas su Bangladešo Liaudies Respublika dėl susitarimo, kuriuo pakeičiamos tam tikros galiojančių dvišalių valstybių narių ir Bangladešo Liaudies Respublikos oro susisiekimo paslaugų susitarimų nuostatos. Susitarimo 2 straipsniu įprastinės nuostatos dėl paskyrimo pakeičiamos nuostata dėl ES teikiamo paskyrimo – taip visiems ES vežėjams sudaromos sąlygos naudotis įsisteigimo teise. 5 straipsnyje panaikinami galimi prieštaravimai Sąjungos konkurencijos taisyklėms.

               Sėkmingai užbaigus derybas dėl susitarimo, jis turėtų būti pasirašytas Europos Sąjungos vardu. Šiuo tikslu teikiamas sprendimo pasiūlymas.

               Be to, siekiant užtikrinti, kad valstybių narių ir Bangladešo Liaudies Respublikos dvišaliai oro susisiekimo paslaugų susitarimai būtų iškart taikomi laikantis Sąjungos teisės, siūloma, kad susitarimas būtų laikinai taikomas nuo jo pasirašymo dienos. Kadangi patirtis, susijusi su panašiais susitarimais, rodo, jog ratifikavimo procesas gali būti ilgas, laikinas taikymas yra ypač svarbus.

               •
                     Teisinis pagrindas

               SESV 100 straipsnio 2 dalis ir 218 straipsnio 5 dalis.

               •
                     Pasirinkta priemonė

               Sąjungos ir Bangladešo Liaudies Respublikos susitarimas yra veiksmingiausia priemonė visiems galiojantiems dvišaliams valstybių narių ir Bangladešo Liaudies Respublikos oro susisiekimo paslaugų susitarimams suderinti su Sąjungos teise.

               4.POVEIKIS BIUDŽETUI

               Pasiūlymas neturi poveikio Sąjungos biudžetui.

               2015/0189 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Bangladešo Liaudies Respublikos Vyriausybės susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)2003 m. birželio 5 d. sprendimu Taryba įgaliojo Komisiją pradėti derybas su trečiosiomis valstybėmis dėl galiojančių dvišalių susitarimų tam tikrų nuostatų pakeitimo Sąjungos lygmens susitarimu;

               (2)todėl Komisija Sąjungos vardu vedė derybas su Bangladešo Liaudies Respublikos Vyriausybe dėl susitarimo dėl oro susisiekimo paslaugų tam tikrų aspektų (toliau – Susitarimas). Sėkmingai užbaigus derybas, 2015 m. vasario 27 d. Susitarimas parafuotas;

               (3)Susitarimu siekiama 8 valstybių narių ir Bangladešo Liaudies Respublikos dvišalius oro susisiekimo paslaugų susitarimus suderinti su Sąjungos teise;

               (4)todėl Susitarimas turėtų būti pasirašytas Europos Sąjungos vardu su sąlyga, kad jis bus sudarytas vėliau;

               (5)siekiant kuo greičiau pasinaudoti Susitarimo teikiama nauda, jis turėtų būti laikinai taikomas,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Bangladešo Liaudies Respublikos Vyriausybės susitarimo dėl oro susisiekimo paslaugų tam tikrų aspektų (toliau – Susitarimas) pasirašymas su sąlyga, kad minėtas Susitarimas bus sudarytas.

               Susitarimo tekstas pridedamas prie šio sprendimo.

               2 straipsnis

               Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (iems) asmeniui (ims) suteikiami įgaliojimai pasirašyti Susitarimą su sąlyga, kad jis bus sudarytas.

               3 straipsnis

               Kol Susitarimas įsigalios, jis laikinai taikomas nuo pirmo mėnesio, einančio po to, kai Šalys praneša viena kitai apie šiam tikslui būtinų procedūrų užbaigimą, pirmos dienos.

               4 straipsnis

               Tarybos pirmininkas paskiria asmenį, įgaliotą Europos Sąjungos vardu pateikti Susitarimo 8 straipsnio 2 dalyje numatytą pranešimą.

               5 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

    ---documentbreak---

               EUROPOS KOMISIJA
            Briuselis, 2015 09 07
            COM(2015) 424 final
            PRIEDAS
            prie
            Pasiūlymo dėl Tarybos sprendimo dėl Europos Sąjungos ir Bangladešo Liaudies Respublikos Vyriausybės susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo
            Europos Sąjungos ir Bangladešo Liaudies Respublikos Vyriausybės susitarimas dėl oro susisiekimo paslaugų tam tikrų aspektų

               PRIEDAS

               prie

               Pasiūlymo dėl Tarybos sprendimo dėl Europos Sąjungos ir Bangladešo Liaudies Respublikos Vyriausybės susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo

               Europos Sąjungos ir Bangladešo Liaudies Respublikos Vyriausybės susitarimas dėl oro susisiekimo paslaugų tam tikrų aspektų

               EUROPOS SĄJUNGA

               ir

               BANGLADEŠO LIAUDIES RESPUBLIKA

               (toliau – Šalys),

               ATSIŽVELGDAMOS į tai, kad kai kurių Europos Sąjungos valstybių narių ir Bangladešo Liaudies Respublikos dvišaliuose oro susisiekimo paslaugų susitarimuose yra Europos Sąjungos teisės neatitinkančių nuostatų,

               ATSIŽVELGDAMOS į tai, kad kai kurie klausimai, kurie gali būti įtraukti į Europos Sąjungos valstybių narių ir trečiųjų valstybių dvišalius oro susisiekimo paslaugų susitarimus, priklauso išimtinei Europos Sąjungos kompetencijai,

               PAŽYMĖDAMOS, kad pagal Europos Sąjungos teisę vienoje iš valstybių narių įsisteigę oro vežėjai turi vienodas galimybes vykdyti skrydžius oro susisiekimo maršrutais, jungiančiais Europos Sąjungos valstybes nares su trečiosiomis valstybėmis,

               ATSIŽVELGDAMOS į Europos Sąjungos ir tam tikrų trečiųjų valstybių susitarimus, kuriuose numatyta, kad tų trečiųjų valstybių piliečiai gali nuosavybės teise įsigyti oro vežėjus, kuriems licencija išduota pagal Europos Sąjungos teisę,

               PRIPAŽINDAMOS, kad, siekiant nustatyti oro susisiekimo paslaugų tarp Europos Sąjungos ir Bangladešo Liaudies Respublikos tvirtą teisinį pagrindą ir užtikrinti tokių oro susisiekimo paslaugų tęstinumą, tam tikros Europos Sąjungos teisės neatitinkančios Europos Sąjungos valstybių narių ir Bangladešo Liaudies Respublikos dvišalių oro susisiekimo paslaugų susitarimų nuostatos turi būti suderintos su Europos Sąjungos teise,

               ATSIŽVELGDAMOS į tai, kad pagal Europos Sąjungos teisę oro vežėjai iš esmės negali sudaryti susitarimų, kurie gali daryti poveikį Europos Sąjungos valstybių narių tarpusavio prekybai ir kuriais būtų siekiama užkirsti kelią konkurencijai, ją apriboti ar iškreipti arba būtų užkirstas kelias konkurencijai, ji būtų apribota ar iškreipta,

               PRIPAŽINDAMOS, kad Europos Sąjungos valstybių narių ir Bangladešo Liaudies Respublikos dvišalių oro susisiekimo paslaugų susitarimų nuostatos, kuriomis: i) reikalaujama arba skatinama, kad įmonės priimtų susitarimus, įmonių asociacijos – sprendimus ar kad būtų imamasi kitų suderintų veiksmų, kuriais atitinkamuose maršrutuose būtų užkirstas kelias oro vežėjų konkurencijai, ji būtų iškreipta ar apribota, ii) stiprinamas bet kokio tokio susitarimo, sprendimo ar suderintų veiksmų poveikis arba iii) atitinkamais maršrutais skrydžius vykdantys oro vežėjai ar kiti privatūs ūkinės veiklos vykdytojai įgaliojami imtis priemonių, kuriomis atitinkamuose maršrutuose būtų užkirstas kelias oro vežėjų konkurencijai, ji būtų iškreipta ar apribota, gali trukdyti veiksmingai taikyti įmonėms privalomas konkurencijos taisykles,

               ATSIŽVELGDAMOS į tai, kad šiuo susitarimu Europos Sąjunga nesiekia didinti bendro oro eismo tarp Europos Sąjungos ir Bangladešo Liaudies Respublikos intensyvumo, daryti poveikio Europos Sąjungos ir Bangladešo Liaudies Respublikos oro vežėjų veiklos pusiausvyrai arba derėtis dėl galiojančių dvišalių oro susisiekimo paslaugų susitarimų nuostatų, susijusių su skrydžių teisėmis, pakeitimų,

               PAŽYMĖDAMOS, kad Europos Sąjungos Teisingumo Teismas yra pripažinęs, jog tam tikros dvišalių susitarimų, kuriuos kai kurios valstybės narės yra sudariusios su trečiosiomis valstybėmis, nuostatos prieštarauja Europos Sąjungos teisei,

               PRIPAŽINDAMOS, kad Europos Sąjungos valstybių narių ir Bangladešo Liaudies Respublikos dvišalių oro susisiekimo paslaugų susitarimų nuostatas suderinus su Europos Sąjungos teise bus tinkamai užtikrintas oro susisiekimo paslaugų tarp Europos Sąjungos ir Bangladešo tęstinumas ir plėtojimo galimybės,

               PAŽYMĖDAMOS, kad šiuo Susitarimu nereikia keisti tų Europos Sąjungos valstybių narių ir Bangladešo Liaudies Respublikos dvišalių oro susisiekimo paslaugų susitarimų nuostatų, kurios neprieštarauja Europos Sąjungos teisei,

               SUSITARĖ:

               1 STRAIPSNIS

               Bendrosios nuostatos

               1.
                     Šiame Susitarime terminas „valstybės narės“ – tai Europos Sąjungos valstybės narės, o „ES Sutartys“ – Europos Sąjungos sutartis ir Sutartis dėl Europos Sąjungos veikimo.

               2.
                     Kiekviename iš 1 priede išvardytų susitarimų daromos nuorodos į tą susitarimą pasirašiusios valstybės narės piliečius suprantamos kaip nuorodos į Europos Sąjungos valstybių narių piliečius.

               3.
                     Kiekviename iš 1 priede išvardytų susitarimų daromos nuorodos į tą susitarimą pasirašiusios valstybės narės oro vežėjus ar oro transporto bendroves suprantamos kaip nuorodos į tos valstybės narės paskirtus oro vežėjus ar oro transporto bendroves.

               2 STRAIPSNIS

               Valstybės narės oro vežėjo skyrimas

               1.
                     Šio straipsnio 2 ir 3 dalių nuostatomis pakeičiamos atitinkamos 2 priedo a ir b dalyse išvardytų susitarimų straipsnių nuostatos dėl atitinkamos valstybės narės skiriamo oro vežėjo, Bangladešo Liaudies Respublikos jam suteikiamų įgaliojimų ir leidimų, taip pat dėl atsisakymo oro vežėjui išduoti įgaliojimą ar leidimą, to įgaliojimo ar leidimo atšaukimo, jo galiojimo sustabdymo ar apribojimo.

               2.
                     Gavusi valstybės narės teikiamą paskyrimo dokumentą, Bangladešo Liaudies Respublika kuo greičiau suteikia atitinkamus įgaliojimus ir leidimus, jeigu:

               i)
                     oro vežėjas yra įsisteigęs paskiriančiosios valstybės narės teritorijoje pagal ES Sutartis ir turi pagal Europos Sąjungos teisę išduotą galiojančią licenciją vykdyti oro susisiekimą ir

               ii)
                     už oro vežėjo pažymėjimo išdavimą atsakinga valstybė narė vykdo ir užtikrina veiksmingą teisės aktais nustatytą oro vežėjo priežiūrą bei paskyrimo dokumente yra aiškiai nurodyta atitinkama aviacijos institucija, ir

               iii)
                     oro vežėją tiesiogiai arba jo kontrolinį akcijų paketą valdo ir jį faktiškai kontroliuoja valstybės narės ir (arba) valstybių narių piliečiai, ir (arba) kitos 3 priede išvardytos valstybės, ir (arba) tų kitų valstybių piliečiai.

               3.
                     Bangladešo Liaudies Respublika gali atsisakyti valstybės narės paskirtam oro vežėjui išduoti įgaliojimą ar leidimą, jį atšaukti, sustabdyti jo galiojimą ar jį apriboti, jeigu:

               i)
                     oro vežėjas nėra įsisteigęs paskiriančiosios valstybės narės teritorijoje pagal ES sutartis arba neturi pagal Europos Sąjungos teisę išduotos galiojančios licencijos vykdyti oro susisiekimą, arba

               ii)
                     už oro vežėjo pažymėjimo išdavimą atsakinga valstybė narė nevykdo arba neužtikrina veiksmingos teisės aktais nustatytos oro vežėjo priežiūros arba paskyrimo dokumente nėra aiškiai nurodyta atitinkama aviacijos institucija, arba

               iii)
                     oro vežėjo tiesiogiai arba jo kontrolinio akcijų paketo nevaldo ir jo faktiškai nekontroliuoja valstybės narės ir (arba) valstybių narių piliečiai ir (arba) kitos 3 priede išvardytos valstybės ir (arba) tų valstybių piliečiai, arba

               iv)
                     oro vežėjui jau suteiktas įgaliojimas vykdyti oro susisiekimą pagal Bangladešo Liaudies Respublikos ir kitos valstybės narės dvišalį susitarimą, ir pagal šį Susitarimą naudodamasis skrydžių teisėmis maršrute, kuris apima vietovę kitoje valstybėje narėje, jis pažeistų tuo kitu susitarimu nustatytus skrydžių teisių apribojimus, arba

               v)
                     oro vežėjas turi valstybės narės, su kuria Bangladešo Liaudies Respublika nėra sudariusi dvišalio oro susisiekimo paslaugų susitarimo, išduotą oro vežėjo pažymėjimą ir ta valstybė narė atsisakė suteikti skrydžių teises Bangladešo Liaudies Respublikos paskirtam oro vežėjui.

               Naudodamasi šioje dalyje nustatyta teise, Bangladešo Liaudies Respublika nediskriminuoja Europos Sąjungos oro vežėjų dėl jų nacionalinės priklausomybės.

               3 STRAIPSNIS

               Sauga

               1.
                     Atitinkamos 2 priedo c dalyje išvardytų susitarimų straipsnių nuostatos papildomos šio straipsnio 2 dalies nuostatomis.

               2.
                     Jeigu valstybė narė paskiria oro vežėją, kurio teisės aktais nustatytą kontrolę vykdo ir užtikrina kita valstybė narė, Bangladešo Liaudies Respublikos teisės, numatytos oro vežėją paskyrusios valstybės narės ir Bangladešo Liaudies Respublikos susitarimo nuostatose dėl saugos, taikomos ir kai minėtoji kita valstybė narė priima, taiko ar užtikrina saugos standartus, ir kai tai susiję su tam oro vežėjui išduotu leidimu vykdyti veiklą.

               4 STRAIPSNIS

               Aviacinių degalų apmokestinimas

               1.
                     Atitinkamos 2 priedo d dalyje išvardytų straipsnių nuostatos papildomos šio straipsnio 2 dalies nuostatomis.

               2.
                     Nepaisant nuostatų, kuriomis būtų reglamentuojama priešingai, jokia 2 priedo d dalyje išvardytų susitarimų nuostata nedraudžiama valstybei narei nustatyti nediskriminacinius mokesčius, rinkliavas, muitus ar mokesčius už degalus, tiekiamus jos teritorijoje Bangladešo Liaudies Respublikos paskirto oro vežėjo, kuris vykdo skrydžius tarp valstybės narės teritorijoje esančios vienos vietovės ir tos pačios arba kitos valstybės narės teritorijoje esančios kitos vietovės, orlaiviui.

               5 STRAIPSNIS

               Suderinamumas su konkurencijos taisyklėmis

               1.
                     Nepaisant nuostatų, kuriomis būtų reglamentuojama priešingai, jokia 1 priede išvardintų susitarimų nuostata i) neskatinama sudaryti įmonių susitarimų, priimti įmonių asociacijų sprendimų arba imtis kitų suderintų veiksmų, kuriais būtų užkirstas kelias konkurencijai, ji būtų iškreipta ar apribota, ii) nestiprinamas bet kurio tokio susitarimo, sprendimo ar suderintų veiksmų poveikis arba iii) privatūs ūkinės veiklos vykdytojai neįgaliojami imtis priemonių, kuriomis būtų užkirstas kelias konkurencijai, ji būtų iškreipta ar apribota.

               2.
                     1 priede išvardytų susitarimų nuostatos, kurios nėra suderinamos su šio straipsnio 1 dalimi, netaikomos.

               6 STRAIPSNIS

               Susitarimo priedai

               Šio Susitarimo priedai yra neatskiriama Susitarimo dalis.

               7 STRAIPSNIS

               Persvarstymas ar keitimas

               Susitariančiosios Šalys šį Susitarimą gali bet kada bendru sutarimu persvarstyti arba iš dalies pakeisti.

               8 STRAIPSNIS

               Įsigaliojimas ir laikinas taikymas

               1.
                     Šis Susitarimas įsigalioja, kai Susitariančiosios Šalys viena kitai raštu praneša, kad Susitarimui įsigalioti būtinos vidaus procedūros yra baigtos.

               2.
                     Nedarant poveikio 1 daliai, Susitariančiosios Šalys susitaria šį Susitarimą laikinai taikyti nuo pirmos mėnesio, einančio po to, kai jos praneša viena kitai apie šiam tikslui būtinų procedūrų užbaigimą, dienos.

               3.
                     Valstybių narių ir Bangladešo Liaudies Respublikos susitarimai ir kitos sutartys, kurie šio Susitarimo pasirašymo dieną dar neįsigaliojo ir nėra laikinai taikomi, išvardyti 1 priedo b dalyje. Šis Susitarimas taikomas visiems tokiems susitarimams ir kitoms sutartims, kurie įsigalios ar bus pradėti laikinai taikyti.

               9 STRAIPSNIS

               Susitarimo nutraukimas

               1.
                     Tuo atveju, kai nutraukiamas kuris nors iš 1 priede išvardytų susitarimų, kartu netenka galios visos su atitinkamu 1 priede nurodytu susitarimu susijusios šio Susitarimo nuostatos.

               2.
                     Tuo atveju, kai nutraukiami visi 1 priede išvardyti susitarimai, kartu netenka galios ir šis Susitarimas.

               TAI PATVIRTINDAMI šį Susitarimą pasirašė toliau nurodyti tinkamai įgalioti atstovai.

               Sudaryta [...] dieną [...] dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir bengalų kalbomis.

               EUROPOS SĄJUNGOS VARDU
                     BANGLADEŠO LIAUDIES RESPUBLIKOS VARDU

               1 priedas

               Šio Susitarimo 1 straipsnyje nurodytų susitarimų sąrašas

               a) Bangladešo Liaudies Respublikos ir Europos Sąjungos valstybių narių oro susisiekimo paslaugų susitarimai, kurie šio Susitarimo pasirašymo dieną yra sudaryti, pasirašyti ir (arba) laikinai taikomi

               -
                     Belgijos Karalystės Vyriausybės ir Bangladešo Liaudies Respublikos Vyriausybės susitarimas dėl oro susisiekimo paslaugų, sudarytas 1995 m. sausio 20 d. Briuselyje, toliau 2 priede – Bangladešo ir Belgijos susitarimas

               su pakeitimais, padarytais Susitarimo memorandumu, sudarytu 2000 m. liepos 20 d. Briuselyje;

               -
                     Vokietijos Federacinės Respublikos Vyriausybės ir Bangladešo Liaudies Respublikos Vyriausybės susitarimas dėl oro susisiekimo, sudarytas 1992 m. gruodžio 8 d. Bonoje, toliau 2 priede – Bangladešo ir Vokietijos susitarimas,

               aiškinamas kartu su Vokietijos Federacinės Respublikos ir Bangladešo Liaudies Respublikos Vyriausybės susitarimo memorandumu, sudarytu 1992 m. gruodžio 8 d. Bonoje;

               -
                     Bangladešo Liaudies Respublikos Vyriausybės ir Italijos Respublikos Vyriausybės susitarimas dėl oro susisiekimo paslaugų tarp atitinkamų jų teritorijų, sudarytas 1980 m. gruodžio 16 d. Romoje, toliau 2 priede – Bangladešo ir Italijos susitarimas,

               aiškinamas kartu su Bangladešo Liaudies Respublikos Vyriausybės ir Italijos Respublikos Vyriausybės konfidencialiais susitarimo memorandumais, sudarytais 1980 m. gruodžio 16 d. Romoje;

               -
                     Nyderlandų Karalystės Vyriausybės ir Bangladešo Liaudies Respublikos Vyriausybės susitarimas dėl oro susisiekimo paslaugų, sudarytas 1973 m. lapkričio 3 d. Dakoje, toliau 2 priede – Bangladešo ir Nyderlandų susitarimas

               su pakeitimais, padarytais Nyderlandų Karalystės ir Bangladešo Liaudies Respublikos delegacijų suderintu protokolu, pasirašytu 1989 m. lapkričio 7 d. Hagoje,

               su pakeitimais, padarytais Nyderlandų Vyriausybės ir Bangladešo Liaudies Respublikos Vyriausybės susitarimo memorandumu, sudarytu 1994 m. balandžio 6 d. Hagoje;

               -
                     Jungtinės Didžiosios Britanijos ir Šiaurės Airijos Karalystės Vyriausybės ir Bangladešo Liaudies Respublikos Vyriausybės susitarimas dėl oro susisiekimo paslaugų tarp atitinkamų jų teritorijų ir už jų ribų, sudarytas 1978 m. liepos 5 d. Londone, toliau 2 priede – Bangladešo ir Jungtinės Karalystės susitarimas

               su pakeitimais, padarytais Jungtinės Didžiosios Britanijos ir Šiaurės Airijos Karalystės ir Bangladešo Liaudies Respublikos aviacijos institucijų susitarimo memorandumu, pasirašytu 2007 m. vasario 7 d. Londone,

               su pakeitimais, padarytais Bangladešo Liaudies Respublikos ir Jungtinės Didžiosios Britanijos ir Šiaurės Airijos Karalystės aviacijos institucijų susitarimo memorandumu, pasirašytu 2010 m. sausio 7 d. Dakoje.

               b) Parafuoti ar pasirašyti Bangladešo Liaudies Respublikos ir Europos Sąjungos valstybių narių oro susisiekimo paslaugų susitarimai ir kitos sutartys, kurie šio Susitarimo pasirašymo dieną dar neįsigaliojo ir nėra laikinai taikomi

               -
                     Bangladešo Liaudies Respublikos Vyriausybės ir Lenkijos Respublikos Vyriausybės susitarimas dėl oro susisiekimo paslaugų, parafuotas 1997 m. birželio 9 d. Dakoje, toliau 2 priede – Bangladešo ir Lenkijos susitarimas,

               aiškinamas kartu su Bangladešo Liaudies Respublikos Vyriausybės ir Lenkijos Respublikos Vyriausybės susitarimo memorandumu, sudarytu 1997 m. birželio 9 d. Dakoje;

               -
                     Bangladešo Liaudies Respublikos Vyriausybės ir Prancūzijos Respublikos Vyriausybės oro susisiekimo paslaugų susitarimas, parafuotas 1998 m. liepos 2 d. Dakoje, toliau 2 priede – Bangladešo ir Prancūzijos susitarimas,

               aiškinamas kartu su Bangladešo Liaudies Respublikos Vyriausybės ir Prancūzijos Respublikos Vyriausybės susitarimo memorandumu, sudarytu 1998 m. liepos 2 d. Dakoje;

               -
                     Bangladešo Liaudies Respublikos Vyriausybės ir Slovakijos Respublikos Vyriausybės oro susisiekimo paslaugų susitarimas, parafuotas 2007 m. sausio 17 d. Dakoje, toliau 2 priede – Bangladešo ir Slovakijos susitarimas,

               aiškinamas kartu su Bangladešo Liaudies Respublikos Vyriausybės ir Slovakijos Respublikos Vyriausybės susitarimo memorandumu, sudarytu 2007 m. sausio 17 d. Dakoje,

               su pakeitimais, padarytais Bangladešo Liaudies Respublikos ir Slovakijos Respublikos aviacijos institucijų susitarimo memorandumu, pasirašytu 2007 m. rugpjūčio 30 d. Slovakijoje.

               2 priedas

               Šio Susitarimo 1 priede išvardytų ir 2–4 straipsniuose nurodytų susitarimų straipsnių sąrašas

               a) Valstybės narės oro vežėjo skyrimas:

               -
                     Bangladešo ir Belgijos susitarimo 3 straipsnis;

               -
                     Bangladešo ir Prancūzijos susitarimo 3 straipsnis;

               -
                     Bangladešo ir Vokietijos susitarimo 3 straipsnis;

               -
                     Bangladešo ir Italijos susitarimo 4 straipsnis;

               -
                     Bangladešo ir Nyderlandų susitarimo 3 straipsnis;

               -
                     Bangladešo ir Lenkijos susitarimo 3 straipsnis;

               -
                     Bangladešo ir Slovakijos susitarimo 3 straipsnis;

               -
                     Bangladešo ir Jungtinės Karalystės susitarimo 4 straipsnis.

               b) Atsisakymas išduoti įgaliojimus ar leidimus, jų atšaukimas, galiojimo sustabdymas ar apribojimas:

               -
                     Bangladešo ir Belgijos susitarimo 5 straipsnis;

               -
                     Bangladešo ir Prancūzijos susitarimo 4 straipsnis;

               -
                     Bangladešo ir Vokietijos susitarimo 4 straipsnis;

               -
                     Bangladešo ir Italijos susitarimo 5 straipsnis;

               -
                     Bangladešo ir Nyderlandų susitarimo 4 straipsnis;

               -
                     Bangladešo ir Lenkijos susitarimo 4 straipsnis;

               -
                     Bangladešo ir Slovakijos susitarimo 4 straipsnis;

               -
                     Bangladešo ir Jungtinės Karalystės susitarimo 5 straipsnis.

               c) Sauga:

               -
                     Bangladešo ir Belgijos susitarimo 7 straipsnis;

               -
                     Bangladešo ir Prancūzijos susitarimo 8 straipsnis;

               -
                     Bangladešo ir Vokietijos susitarimo 6 straipsnis;

               -
                     Bangladešo ir Italijos susitarimo 10 straipsnis;

               -
                     Bangladešo ir Lenkijos susitarimo 9 straipsnis;

               -
                     Bangladešo ir Slovakijos susitarimo 9 straipsnis.

               d) Aviacinių degalų apmokestinimas:

               -
                     Bangladešo ir Belgijos susitarimo 10 straipsnis;

               -
                     Bangladešo ir Prancūzijos susitarimo 10 straipsnis;

               -
                     Bangladešo ir Vokietijos susitarimo 8 straipsnis;

               -
                     Bangladešo ir Italijos susitarimo 6 straipsnis;

               -
                     Bangladešo ir Nyderlandų susitarimo 5 straipsnis;

               -
                     Bangladešo ir Lenkijos susitarimo 7 straipsnis;

               -
                     Bangladešo ir Slovakijos susitarimo 6 straipsnis.

               3 priedas

               Šio Susitarimo 2 straipsnyje nurodytų kitų valstybių sąrašas

               a) Islandijos Respublika (pagal Europos ekonominės erdvės susitarimą);

               b) Lichtenšteino Kunigaikštystė (pagal Europos ekonominės erdvės susitarimą);

               c) Norvegijos Karalystė (pagal Europos ekonominės erdvės susitarimą);

               d) Šveicarijos Konfederacija (pagal Europos bendrijos ir Šveicarijos Konfederacijos susitarimą dėl oro transporto).


               EUROPOS KOMISIJA
            Briuselis, 2015 07 29
            COM(2015) 368 final
            2015/0161(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimu, dėl Stabilizacijos ir asociacijos tarybos sprendimo, kuriuo priimamos jos darbo tvarkos taisyklės

               AIŠKINAMASIS MEMORANDUMAS

               2015 m. birželio 1 d. įsigaliojo Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimas.

               Minėto susitarimo 115 straipsniu įkurta Stabilizacijos ir asociacijos taryba prižiūri susitarimo įgyvendinimą ir nagrinėja visus svarbius klausimus, kurių kyla susitarime numatytose srityse, ir visus kitus abiem šalims svarbius dvišalius ar tarptautinius klausimus.

               Kaip numatyta Stabilizacijos ir asociacijos susitarimo 116 straipsnyje, Stabilizacijos ir asociacijos taryba nustato savo darbo tvarkos taisykles. Susitarimo 118 straipsnyje numatyta, kad šiomis darbo tvarkos taisyklėmis nustatomos Stabilizacijos ir asociacijos komiteto, padedančio Stabilizacijos ir asociacijos tarybai atlikti savo pareigas, pareigos.

               Pagal SESV 218 straipsnio 9 dalį pozicija, kurios Sąjunga turi laikytis Stabilizacijos ir asociacijos taryboje dėl minėtos Stabilizacijos ir asociacijos tarybos sprendimo, kuriuo priimamos jos darbo tvarkos taisyklės, nustatoma Tarybos sprendimu, kuris priimamas Komisijos pasiūlymu.

               Todėl Taryba raginama priimti pridedamą pasiūlymą dėl sprendimo dėl Europos Sąjungos pozicijos dėl Stabilizacijos ir asociacijos tarybos sprendimo dėl jos darbo tvarkos taisyklių.

               Informacija Tarybai: atitinkamų pakomitečių ir specialių grupių darbo tvarkos taisyklių projektas pateiktas atskirame dokumente.

               2015/0161 (NLE)

               Pasiūlymas

               TARYBOS SPRENDIMAS

               kuriuo nustatoma pozicija, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimu, dėl Stabilizacijos ir asociacijos tarybos sprendimo, kuriuo priimamos jos darbo tvarkos taisyklės

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimo (toliau – SAS) 115 straipsniu įsteigiama Stabilizacijos ir asociacijos taryba;

               (2)SAS 116 straipsnyje numatyta, kad Stabilizacijos ir asociacijos taryba priima savo darbo tvarkos taisykles;

               (3)SAS 118 straipsnyje numatyta, kad Stabilizacijos ir asociacijos tarybai padeda Stabilizacijos ir asociacijos komitetas;

               (4)SAS 118 straipsnyje taip pat numatyta, kad Stabilizacijos ir asociacijos taryba savo darbo tvarkos taisyklėse nustato Stabilizacijos ir asociacijos komiteto pareigas ir kad Stabilizacijos ir asociacijos taryba Stabilizacijos ir asociacijos komitetui gali perduoti bet kuriuos savo įgaliojimus;

               (5)minėto susitarimo 120 straipsnyje numatyta, kad Stabilizacijos ir asociacijos taryba gali nuspręsti įsteigti kitus specialius komitetus ar įstaigas, kurie galėtų padėti jai atlikti savo pareigas. Jame taip pat numatyta, kad Stabilizacijos ir asociacijos taryba savo darbo tvarkos taisyklėse nustato tokių komitetų ir įstaigų sudėtį, pareigas ir jų veiklos tvarką,

               PRIĖMĖ ŠĮ SPRENDIMĄ:

               Vienintelis straipsnis

               Pozicija, kurios Europos Sąjunga turi laikytis SAS 115 straipsniu įsteigtoje Stabilizacijos ir asociacijos taryboje dėl minėtos Stabilizacijos ir asociacijos tarybos sprendimo, kuriuo priimamos jos darbo tvarkos taisyklės, grindžiama Stabilizacijos ir asociacijos tarybos sprendimo projektu, pridedamu prie šio sprendimo.

               Neesminiai šio sprendimo projekto pakeitimai gali būti daromi be tolesnio Tarybos sprendimo.

               Priimta Briuselyje

                        Tarybos vardu

    ---documentbreak---

               EUROPOS KOMISIJA
            Briuselis, 2015 07 29
            COM(2015) 368 final
            PRIEDAS
            priePASIŪLYMO DĖL TARYBOS SPRENDIMOkuriuo nustatoma pozicija, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimu, dėl Stabilizacijos ir asociacijos tarybos sprendimo, kuriuo priimamos jos darbo tvarkos taisyklės

               [data] ES ir Bosnijos ir Hercegovinos stabilizacijos ir asociacijos tarybos sprendimas Nr. 1, kuriuo priimamos jos darbo tvarkos taisyklės

               Stabilizacijos ir asociacijos TARYBA,

               atsižvelgdama į Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimą, ypač į jo 115, 116, 118 ir 120 straipsnius,

               kadangi tas susitarimas įsigaliojo 2015 m. birželio 1 d.,

               NUSPRENDĖ:

               1 straipsnis

               Pirmininkavimas

               Stabilizacijos ir asociacijos tarybai Šalys pirmininkauja pakaitomis po 12 mėnesių. Pirmasis laikotarpis prasideda pirmojo Stabilizacijos ir asociacijos tarybos posėdžio dieną ir baigiasi 2015 m. gruodžio 31 d.

               2 straipsnis

               Posėdžiai

               Stabilizacijos ir asociacijos taryba ministrų lygmeniu renkasi kartą per metus. Jei Šalys susitaria, bet kurios iš Šalių prašymu gali būti rengiami specialūs Stabilizacijos ir asociacijos tarybos posėdžiai. Visi Stabilizacijos ir asociacijos tarybos posėdžiai vyksta įprastoje Europos Sąjungos Tarybos posėdžių vietoje abiejų Šalių sutartą dieną, nebent Šalys susitaria kitaip. Stabilizacijos ir asociacijos tarybos posėdžius pirmininko sutikimu kartu šaukia Stabilizacijos ir asociacijos tarybos sekretoriai.

               3 straipsnis

               Atstovavimas

               Jei Stabilizacijos ir asociacijos tarybos nariai posėdyje dalyvauti negali, jiems atstovauti gali kiti asmenys. Jei narys nori būti atstovaujamas, jis turi pirmininkui pranešti savo atstovo vardą ir pavardę iki posėdžio, kuriame narys turi būti atstovaujamas. Stabilizacijos ir asociacijos tarybos nario atstovas turi visas to nario teises.

               4 straipsnis

               Delegacijos

               Stabilizacijos ir asociacijos tarybos narius gali lydėti pareigūnai. Prieš kiekvieną posėdį pirmininkui pranešama apie planuojamą kiekvienos Šalies delegacijos sudėtį. Kai Stabilizacijos ir asociacijos tarybos posėdžiuose svarstomi Europos investicijų bankui svarbūs klausimai, jo atstovas dalyvauja tokiame posėdyje stebėtojo teisėmis. Siekdama gauti informacijos konkrečiomis temomis, Stabilizacijos ir asociacijos taryba į posėdžius gali pasikviesti asmenis, kurie nėra jos nariai.

               5 straipsnis

               Sekretoriatas

               Europos Sąjungos Tarybos generalinio sekretoriato pareigūnas ir Bosnijos ir Hercegovinos misijos Europos Sąjungoje pareigūnas kartu atlieka Stabilizacijos ir asociacijos tarybos sekretorių funkcijas.

               6 straipsnis

               Korespondencija

               Stabilizacijos ir asociacijos tarybai skirta korespondencija siunčiama Stabilizacijos ir asociacijos tarybos pirmininkui Europos Sąjungos Tarybos generalinio sekretoriato adresu.

               Abu sekretoriai užtikrina, kad korespondencija būtų persiųsta Stabilizacijos ir asociacijos tarybos pirmininkui ir prireikus išplatinta kitiems Stabilizacijos ir asociacijos tarybos nariams. Platinama korespondencija siunčiama Komisijos generaliniam sekretoriatui, valstybių narių nuolatinėms atstovybėms ir Bosnijos ir Hercegovinos misijai Europos Sąjungoje.

               Stabilizacijos ir asociacijos tarybos pirmininko pranešimus adresatams siunčia abu sekretoriai ir prireikus išplatina juos kitiems Stabilizacijos ir asociacijos tarybos nariams antroje pastraipoje nurodytais adresais.

               7 straipsnis

               Viešinimas

               Stabilizacijos ir asociacijos tarybos posėdžiai yra uždari, nebent nusprendžiama kitaip.

               8 straipsnis

               Posėdžių darbotvarkės

               1.Pirmininkas parengia preliminarią kiekvieno posėdžio darbotvarkę. Stabilizacijos ir asociacijos tarybos sekretoriai 6 straipsnyje nurodytiems adresatams ją persiunčia ne vėliau kaip prieš 15 dienų iki posėdžio pradžios. Į preliminarią darbotvarkę įtraukiami klausimai, dėl kurių pirmininkas gavo prašymą ne vėliau kaip prieš 21 dieną iki posėdžio pradžios, tačiau klausimai į preliminarią darbotvarkę neįtraukiami, jei iki darbotvarkės išsiuntimo dienos sekretoriai negauna patvirtinamųjų dokumentų. Stabilizacijos ir asociacijos taryba darbotvarkę priima kiekvieno posėdžio pradžioje. Jei abi Šalys susitaria, į darbotvarkę gali būti įtrauktas preliminarioje darbotvarkėje nenurodytas klausimas.

               2.Jei abi Šalys sutinka, pirmininkas gali sutrumpinti 1 dalyje nurodytus terminus, kad būtų atsižvelgta į konkretaus atvejo aplinkybes.

               9 straipsnis

               Protokolai

               Visų posėdžių protokolų projektus rengia abu sekretoriai. Paprastai protokoluose pateikiama tokia su kiekvienu darbotvarkės klausimu susijusi informacija:

               –Stabilizacijos ir asociacijos tarybai pateikti dokumentai,

               –pareiškimai, kuriuos pageidauja įtraukti Stabilizacijos ir asociacijos tarybos narys,

               –priimti sprendimai ir pateiktos rekomendacijos, patvirtinti pareiškimai ir priimtos išvados.

               Protokolo projektas pateikiamas Stabilizacijos ir asociacijos tarybai patvirtinti. Patvirtintą protokolą pasirašo pirmininkas ir abu sekretoriai. Protokolai saugomi Europos Sąjungos Tarybos generalinio sekretoriato archyve, kuris bus asociacijos dokumentų depozitaras. Patvirtinta kopija persiunčiama kiekvienam 6 straipsnyje nurodytam adresatui.

               10 straipsnis

               Sprendimai ir rekomendacijos

               1.Stabilizacijos ir asociacijos taryba sprendimus priima ir rekomendacijas teikia bendru Šalių sutarimu. Jei abi Šalys susitaria, Stabilizacijos ir asociacijos taryba gali priimti sprendimus ar teikti rekomendacijas laikydamasi rašytinės procedūros.

               2.Stabilizacijos ir asociacijos tarybos sprendimai ir rekomendacijos, kaip apibrėžta Stabilizacijos ir asociacijos susitarimo 117 straipsnyje, vadinami atitinkamai „sprendimu“ ir „rekomendacija“, šalia nurodant jų eilės numerį, priėmimo datą ir pateikiant nagrinėjamo klausimo aprašymą. Stabilizacijos ir asociacijos tarybos sprendimus ir rekomendacijas pasirašo pirmininkas, o jų tikrumą patvirtina abu sekretoriai. Sprendimai ir rekomendacijos persiunčiami kiekvienam 6 straipsnyje nurodytam adresatui. Kiekviena Šalis gali nuspręsti, ar skelbti Stabilizacijos ir asociacijos tarybos sprendimus ir rekomendacijas savo atitinkamame oficialiajame leidinyje.

               11 straipsnis

               Kalbos

               Oficialios Stabilizacijos ir asociacijos tarybos kalbos yra oficialios abiejų Šalių kalbos. Stabilizacijos ir asociacijos taryba savo svarstymuose remiasi tomis kalbomis parengtais dokumentais, nebent nusprendžiama kitaip.

               12 straipsnis

               Išlaidos

               Europos Sąjunga ir Bosnija ir Hercegovina padengia savo dalyvavimo Stabilizacijos ir asociacijos tarybos posėdžiuose išlaidas: tiek darbuotojų, kelionių ir pragyvenimo išlaidas, tiek pašto ir telekomunikacijų išlaidas. Vertimo žodžiu posėdžių metu, dokumentų vertimo raštu ir dauginimo išlaidas ir kitas su posėdžių organizavimu susijusias išlaidas apmoka juos rengianti Šalis.

               13 straipsnis

               Stabilizacijos ir asociacijos komitetas

               1.Stabilizacijos ir asociacijos komitetas įsteigiamas, kad padėtų Stabilizacijos ir asociacijos tarybai atlikti jos pareigas. Jį sudaro Europos Sąjungos Tarybos bei Europos Komisijos atstovai ir Bosnijos ir Hercegovinos ministrų tarybos atstovai, paprastai vyresniųjų valstybės tarnautojų lygiu.

               2.Stabilizacijos ir asociacijos komitetas organizuoja Stabilizacijos ir asociacijos tarybos posėdžius ir svarstymus, prireikus įgyvendina Stabilizacijos ir asociacijos tarybos sprendimus ir apskritai užtikrina asociacijos santykių tęstinumą ir tinkamą Stabilizacijos ir asociacijos susitarimo veikimą. Jis svarsto visus Stabilizacijos ir asociacijos tarybos jam perduotus klausimus, taip pat visus kitus klausimus, kurie gali iškilti įgyvendinant Stabilizacijos ir asociacijos susitarimą. Jis Stabilizacijos ir asociacijos tarybai teikia pasiūlymus arba sprendimų ir (arba) rekomendacijų projektus, kad ši juos priimtų.

               3.Tais atvejais, kai Stabilizacijos ir asociacijos susitarime nurodoma pareiga arba galimybė konsultuotis, tokios konsultacijos gali vykti Stabilizacijos ir asociacijos komitete. Jei abi Šalys susitaria, konsultacijos gali būti tęsiamos Stabilizacijos ir asociacijos taryboje.

               4.Stabilizacijos ir asociacijos komiteto darbo tvarkos taisyklės pateikiamos šio sprendimo priede.

               Priimta

                     Stabilizacijos ir asociacijos tarybos vardu

                     Pirmininkas

               PRIEDAS
                  prie
               [data] ES ir Bosnijos ir Hercegovinos stabilizacijos ir asociacijos tarybos sprendimo Nr. 1

               Stabilizacijos ir asociacijos komiteto darbo tvarkos taisyklės

               1 straipsnis

               Pirmininkavimas

               Stabilizacijos ir asociacijos komitetui Šalys pirmininkauja pakaitomis po 12 mėnesių. Pirmasis laikotarpis prasideda pirmojo Stabilizacijos ir asociacijos tarybos posėdžio dieną ir baigiasi [2015 m. gruodžio 31 d.].

               2 straipsnis

               Posėdžiai

               Stabilizacijos ir asociacijos komitetas renkasi tada, kai tai yra būtina atsižvelgiant į aplinkybes ir jei tam pritaria abi Šalys. Visi Stabilizacijos ir asociacijos komiteto posėdžiai vyksta abiejų Šalių sutartu laiku ir sutartoje vietoje. Stabilizacijos ir asociacijos komiteto posėdžius šaukia jo pirmininkas.

               3 straipsnis

               Delegacijos

               Prieš kiekvieną posėdį pirmininkui pranešama apie planuojamą kiekvienos Šalies delegacijos sudėtį.

               4 straipsnis

               Sekretoriatas

               Europos Komisijos pareigūnas ir Bosnijos ir Hercegovinos pareigūnas kartu eina Stabilizacijos ir asociacijos komiteto sekretorių pareigas. Visi šiame sprendime numatyti Stabilizacijos ir asociacijos komiteto pirmininko siunčiami ir jam skirti pranešimai persiunčiami Stabilizacijos ir asociacijos komiteto sekretoriams ir Stabilizacijos ir asociacijos tarybos sekretoriams bei pirmininkui.

               5 straipsnis

               Viešinimas

               Stabilizacijos ir asociacijos komiteto posėdžiai yra uždari, nebent nusprendžiama kitaip.

               6 straipsnis

               Posėdžių darbotvarkės

               1.Pirmininkas parengia preliminarią kiekvieno posėdžio darbotvarkę. Stabilizacijos ir asociacijos komiteto sekretoriai 4 straipsnyje nurodytiems adresatams ją persiunčia ne vėliau kaip prieš 30 darbo dienų iki posėdžio pradžios. Į preliminarią darbotvarkę įtraukiami klausimai, dėl kurių pirmininkas gavo prašymą ne vėliau kaip prieš 35 darbo dienas iki posėdžio pradžios, tačiau klausimai į preliminarią darbotvarkę neįtraukiami, jei iki darbotvarkės išsiuntimo dienos sekretoriai negauna patvirtinamųjų dokumentų. Siekdamas gauti informacijos konkrečiomis temomis, Stabilizacijos ir asociacijos komitetas į posėdžius gali pasikviesti ekspertų. Stabilizacijos ir asociacijos komitetas darbotvarkę priima kiekvieno posėdžio pradžioje. Jei abi Šalys susitaria, į darbotvarkę gali būti įtrauktas preliminarioje darbotvarkėje nenurodytas klausimas.

               2.Jei abi Šalys sutinka, pirmininkas gali sutrumpinti 1 dalyje nurodytus terminus, kad būtų atsižvelgta į konkretaus atvejo aplinkybes.

               7 straipsnis

               Protokolai

               Visų posėdžių protokolai rengiami atsižvelgiant į pirmininko apibendrintas Stabilizacijos ir asociacijos komiteto išvadas. Stabilizacijos ir asociacijos komiteto patvirtintus protokolus pasirašo pirmininkas ir sekretoriai, o saugo kiekviena Šalis. Protokolo kopija persiunčiama kiekvienam 4 straipsnyje nurodytam adresatui.

               8 straipsnis

               Sprendimai ir rekomendacijos

               Konkrečiais atvejais, kai pagal Stabilizacijos ir asociacijos susitarimo 118 straipsnį Stabilizacijos ir asociacijos taryba Stabilizacijos ir asociacijos komitetui suteikia teisę priimti sprendimus ar teikti rekomendacijas, šie aktai vadinami atitinkamai „sprendimu“ ir „rekomendacija“, šalia nurodant jų eilės numerį, priėmimo datą ir pateikiant nagrinėjamo klausimo aprašymą. Sprendimai ir rekomendacijos priimami bendru Šalių sutarimu. Jei abi Šalys susitaria, Stabilizacijos ir asociacijos komitetas gali priimti sprendimus ar teikti rekomendacijas laikydamasis rašytinės procedūros. Stabilizacijos ir asociacijos komiteto sprendimus ir rekomendacijas pasirašo pirmininkas, jų tikrumą patvirtina abu sekretoriai ir jie persiunčiami 4 straipsnyje nurodytiems adresatams. Kiekviena Šalis gali nuspręsti, ar skelbti Stabilizacijos ir asociacijos komiteto sprendimus ir rekomendacijas savo atitinkamame oficialiajame leidinyje.

               9 straipsnis

               Išlaidos

               Europos Sąjunga ir Bosnija ir Hercegovina padengia savo dalyvavimo Stabilizacijos ir asociacijos komiteto posėdžiuose išlaidas: tiek darbuotojų, kelionių ir pragyvenimo išlaidas, tiek pašto ir telekomunikacijų išlaidas. Vertimo žodžiu posėdžių metu, dokumentų vertimo raštu ir dauginimo išlaidas ir kitas su posėdžių organizavimu susijusias išlaidas apmoka juos rengianti Šalis.

               10 straipsnis

               Pakomitečiai ir specialios grupės

               Stabilizacijos ir asociacijos komitetas gali suformuoti pakomitečius arba specialias grupes, kurie būtų pavaldūs ir po kiekvieno savo posėdžio atsiskaitytų Stabilizacijos ir asociacijos komitetui. Stabilizacijos ir asociacijos komitetas gali nuspręsti panaikinti bet kuriuos veikiančius pakomitečius ar grupes, nustatyti arba pakeisti jų įgaliojimus arba įsteigti kitus pakomitečius ar grupes, kurie padėtų jam atlikti jo pareigas. Šie pakomitečiai ir grupės neturi sprendimų priėmimo galios.

    ---documentbreak--- NA ---documentbreak---

               EUROPOS KOMISIJA
            Briuselis, 2015 07 29
            COM(2015) 368 final
            PRIEDAS
            prie
            PASIŪLYMO DĖL TARYBOS SPRENDIMO
            kuriuo nustatoma pozicija, kurios Europos Sąjungos vardu turi būti laikomasi Stabilizacijos ir asociacijos taryboje, įsteigtoje Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimu, dėl Stabilizacijos ir asociacijos tarybos sprendimo, kuriuo priimamos jos darbo tvarkos taisyklės

               Tik Tarybai skirta informacija

               PROJEKTAS
               2015 m. (mėnuo) (diena) ES ir Bosnijos ir Hercegovinos stabilizacijos ir asociacijos komiteto sprendimas Nr. 1/2015, kuriuo įsteigiami pakomitečiai ir specialios grupės

               Stabilizacijos ir asociacijos komitetas,

               atsižvelgdamas į Europos Bendrijų bei jų valstybių narių ir Bosnijos ir Hercegovinos stabilizacijos ir asociacijos susitarimą, ypač į jo 119 straipsnį,

               atsižvelgdamas į savo darbo tvarkos taisykles, ypač į jų 10 straipsnį,

               NUSPRENDĖ:

               Vienintelis straipsnis

               Įsteigiami I priede išvardyti pakomitečiai ir specialios grupės. Jų įgaliojimai nustatyti II priede.

               Priimta …………. 2015 m. (mėnuo) (diena).

               Stabilizacijos ir asociacijos komiteto vardu

               Pirmininkas

               I priedas

               ES IR BOSNIJOS IR HERCEGOVINOS STABILIZACIJOS IR ASOCIACIJOS SUSITARIMAS

               Daugiadalykė pakomitečių struktūra

                        Pavadinimas

                        Klausimai

                        SAS straipsnis

                        1. Prekybos, pramonės, muitinės ir mokesčių pakomitetis

                        Laisvas prekių judėjimas

                        18 str.

                        Pramonės produktai

                        19–23 str.

                        Komerciniai klausimai

                        32–46 str.

                        Standartizacija, metrologija, akreditavimas, sertifikavimas, atitikties vertinimas ir rinkos priežiūra

                        75 str.

                        Bendradarbiavimas pramonės srityje

                        92 str.

                        MVĮ

                        93 str.

                        Turizmas

                        94 str.

                        Muitinė

                        97 str.

                        Mokesčiai

                        98 str.

                        Kilmės taisyklės

                        2 protokolas

                        Administracinė pagalba muitinės srityje

                        5 protokolas

                        2. Žemės ūkio ir žuvininkystės pakomitetis

                        Žemės ūkio produktai sensu lato

                        24 str., 26 str. 1 dalis, 26 str. 2 dalis 29, 30 ir 33 str.

                        Žemės ūkio produktai sensu stricto

                        27 str. 1–2 dalys ir 27 str. 4 dalis

                        Žuvininkystės produktai

                        26 ir 28 str.

                        Perdirbti žemės ūkio produktai

                        25 str., 1 protokolas

                        Vynas

                        27 str. 5 dalis ir 7 protokolas

                        Žemės ūkio bei žuvininkystės produktų ir maisto produktų (išskyrus vyną ir spiritinius gėrimus) geografinių nuorodų apsauga

                        31 str.

                        Žemės ūkis ir žemės ūkio pramonės sektorius, veterinarijos ir fitosanitarijos klausimai

                        95 str.

                        Bendradarbiavimas žuvininkystės srityje

                        96 str.

                        Maisto sauga

                        95 str.

                        3. Vidaus rinkos ir konkurencijos pakomitetis

                        Įsisteigimo teisė

                        50–56 str.

                        Paslaugų teikimas

                        57–59 str.

                        Kiti klausimai, susiję su SAS V antraštine dalimi

                        63–69 str.

                        Teisės aktų derinimas ir teisėsauga

                        70 str.

                        Konkurencija

                        71–72 str.,

                        4 protokolas

                        Intelektinė, pramoninė ir komercinė nuosavybė

                        73 str.

                        Viešieji pirkimai

                        74 str.

                        Bankininkystė, draudimas ir kitos finansinės paslaugos

                        89 str.

                        Vartotojų apsauga

                        76 str.

                        Visuomenės sveikata

                        4. Ekonominių ir finansinių klausimų bei statistikos pakomitetis

                        Kapitalo judėjimas ir mokėjimai

                        60–62 str.

                        Ekonomikos politika

                        87 str.

                        Bendradarbiavimas statistikos srityje

                        88 str.

                        Investicijų skatinimas ir apsauga

                        91 str.

                        Finansinis bendradarbiavimas

                        112–114 str.

                        5. Teisingumo, laisvės ir saugumo pakomitetis

                        Teismai ir pagrindinės teisės, įskaitant kovą su diskriminacija

                        78 str.

                        Policijos ir teisėsaugos institucijų bendradarbiavimas

                        78 str.

                        Teisinė valstybė

                        78 str.

                        Duomenų apsauga

                        79 str.

                        Vizos, sienų kontrolė, prieglobstis ir migracija

                        80 str.

                        Neteisėta imigracija ir readmisija

                        81 str.

                        Pinigų plovimas

                        82 str.

                        Narkotikai

                        83 str.

                        Kova su terorizmu

                        85 str.

                        Nusikaltimai ir kita neteisėta veikla

                        84 str.

                        6. Inovacijų, informacinės visuomenės ir socialinės politikos pakomitetis

                        Darbuotojų judėjimas

                        47–49 str.

                        Darbo sąlygos ir lygios galimybės

                        77 str.

                        Bendradarbiavimas socialinėje srityje

                        99 str.

                        Švietimas ir mokymas

                        100 str.

                        Bendradarbiavimas kultūros srityje

                        101 str.

                        Informacija ir komunikacija

                        105 str.

                        Bendradarbiavimas garso ir vaizdo pramonės srityje

                        102 str.

                        Elektroninių ryšių tinklai ir paslaugos

                        104 str.

                        Informacinė visuomenė

                        103 str.

                        Moksliniai tyrimai ir technologijų plėtra

                        109 str.

                        7. Transporto, energetikos, aplinkos ir regioninės plėtros pakomitetis
                           1

                        Transportas

                        53, 59 ir 106 str. ir 3 protokolas

                        Energetika

                        107 str.

                        Branduolinė sauga

                        107 str.

                        Aplinka

                        108 str.

                        Klimato kaita

                        108 str.

                        Civilinė sauga

                        108 str.

                        Regionų ir vietos vystymasis

                        110

               Specialių grupių struktūra

                        Pavadinimas

                        Klausimai

                        SAS straipsnis

                        Viešojo administravimo reformos speciali darbo grupė

                        Viešojo administravimo reforma

                        VI antraštinės dalies „Teisės aktų derinimas ir teisėsauga“ 70 str. ir VII antraštinės dalies „Teisingumas ir vidaus reikalai“ 78 str.; 111 str.

               II priedas

               ES ir Bosnijos ir Hercegovinos pakomitečių ir specialių darbo grupių įgaliojimai

               Sudėtis ir pirmininkavimas

               Pakomitečius ir viešojo administravimo reformos specialią darbo grupę (toliau – VAR speciali darbo grupė) sudaro Europos Komisijos atstovai ir Bosnijos ir Hercegovinos Vyriausybės atstovai. Jiems pakaitomis pirmininkauja abi Šalys. Apie pakomitečių ir VAR specialios darbo grupės posėdžius informuojamos ir į juos kviečiamos valstybės narės.

               Sekretoriatas

               Europos Komisijos pareigūnas ir Bosnijos ir Hercegovinos Vyriausybės pareigūnas kartu eina kiekvieno iš pakomitečių ir VAR specialios darbo grupės sekretorių pareigas.

               Visi su pakomitečiais susiję pranešimai persiunčiami atitinkamo pakomitečio ir VAR specialios darbo grupės sekretoriams.

               Posėdžiai

               Pakomitečiai ir VAR speciali darbo grupė renkasi, kai tai yra būtina atsižvelgiant į aplinkybes ir jei tam pritaria abi Šalys. Visi pakomitečio ar VAR specialios darbo grupės posėdžiai vyksta abiejų Šalių sutartu laiku ir sutartoje vietoje.

               Jei abi Šalys sutinka, pakomitečiai ir VAR speciali darbo grupė į savo posėdžius gali pasikviesti ekspertų, kad šie suteiktų reikiamos konkrečios informacijos.

               Darbotvarkė ir patvirtinamieji dokumentai

               Pirmininkas ir sekretoriai parengia kiekvieno posėdžio preliminarią darbotvarkę ne vėliau kaip prieš 30 darbo dienų iki posėdžio pradžios.

               Į preliminarią darbotvarkę įtraukiami klausimai, kuriuos įtraukti sekretorių buvo paprašyta ne vėliau kaip prieš 35 darbo dienas iki posėdžio pradžios.

               Susitarus dėl kiekvieno posėdžio preliminarios darbotvarkės ir ne vėliau kaip prieš 10 darbo dienų iki posėdžio pradžios Bosnijos ir Hercegovinos įgaliotas sekretorius pateikia Europos Komisijos įgaliotam sekretoriui reikiamus rašytinius dokumentus, susijusius su preliminarioje darbotvarkėje sutartais klausimais.

               Jei 3 dalyje nustatyto termino nesilaikoma, posėdis automatiškai atšaukiamas be jokio papildomo pranešimo.

               Nagrinėjami klausimai

               Pakomitečiuose aptariami klausimai, susiję su sritimis, kurioms taikomas SAS ir kurios yra išvardytos daugiadalykės pakomitečių struktūros lentelėje. Aptariant bet kurį klausimą, vertinama teisės aktų derinimo, įgyvendinimo ir vykdymo užtikrinimo pažanga. Pakomitečiai nagrinėja visas jų atitinkamose srityse galinčias kilti problemas ir siūlo galimus sprendimo būdus.

               Be to, pakomitečiuose toliau aiškinamas acquis ir vertinama Bosnijos ir Hercegovinos padaryta pažanga siekiant atitikties acquis, vadovaujantis pagal SAS prisiimtais įsipareigojimais.

               VAR speciali darbo grupė aptaria su viešojo administravimo reforma susijusius klausimus ir siūlo galimus sprendimo būdus.

               Protokolai

               Rengiami ir tvirtinami visų posėdžių protokolai. Pakomitečio ar VAR specialios darbo grupės sekretorius protokolo kopiją persiunčia Stabilizacijos ir asociacijos komiteto sekretoriui.

               Viešinimas

               Pakomitečių ir VAR specialios darbo grupės posėdžiai yra uždari, nebent nusprendžiama kitaip.

                     (1)
                  SAS 3 protokolo įgyvendinimo tikslais šis pakomitetis atlieka šio protokolo 21 straipsnyje nurodyto specialaus pakomitečio funkcijas.


                             EUROPOS
                             KOMISIJA

                                                      Briuselis, 2015 05 29
                                                      COM(2015) 228 final

                                                      2015/0115 (NLE)

                                         Pasiūlymas

                                 TARYBOS SPRENDIMAS

      dėl Europos Sąjungos bei jos valstybių narių ir Mongolijos pagrindų susitarimo dėl
         partnerystės ir bendradarbiavimo protokolo, kuriuo atsižvelgiama į Kroatijos
     Respublikos įstojimą į Europos Sąjungą, pasirašymo Europos Sąjungos ir jos valstybių
                                         narių vardu

LT                                                                                LT
 ---pagebreak---                                     AIŠKINAMASIS MEMORANDUMAS
     Pasiūlymas dėl Tarybos sprendimo yra teisinė priemonė, kuria leidžiama pasirašyti Europos
     Sąjungos bei jos valstybių narių ir Mongolijos pagrindų susitarimo dėl partnerystės ir
     bendradarbiavimo protokolą. Šiuo protokolu siekiama atsižvelgti į Kroatijos Respublikos
     įstojimą į Europos Sąjungą.
     Remiantis Aktu dėl Kroatijos Respublikos stojimo į ES, Kroatija prie Europos Sąjungos ir jos
     valstybių narių pasirašytų ar sudarytų tarptautinių susitarimų prisijungia sudarydama prie tų
     susitarimų pridedamus protokolus.
     2013 m. balandžio 30 d. Ulan Batore pasirašytas Europos Sąjungos bei jos valstybių narių ir
     Mongolijos pagrindų susitarimas dėl partnerystės ir bendradarbiavimo (toliau – Susitarimas).
     Susitarimas kol kas neįsigaliojo, nes šiuo metu vyksta jo ratifikavimo procedūros.
     2012 m. rugsėjo 14 d. Tarybos sprendimu1 Komisijai suteikti įgaliojimai pradėti derybas su
     trečiosiomis šalimis, kad dėl Kroatijos įstojimo būtų sudaryti atitinkami protokolai. Užbaigus
     derybas su Mongolija parafuotas minėto susitarimo protokolas.
     Šiuo protokolu Kroatijos Respublika tampa Susitarimo Susitariančiąja Šalimi, o ES
     įpareigojama pateikti autentišką Susitarimo versiją kroatų kalba.
     Komisija mano, kad derybų rezultatai yra patenkinami, ir prašo Tarybos leisti Europos
     Sąjungos ir jos valstybių narių vardu pasirašyti protokolą.

     1
             Tarybos sprendimas, kuriuo suteikiami įgaliojimai pradėti derybas dėl Europos Sąjungos arba Europos
     Sąjungos bei jos valstybių narių ir vienos ar kelių trečiųjų šalių arba tarptautinių organizacijų pasirašytų arba
     sudarytų susitarimų pritaikymo atsižvelgiant į Kroatijos Respublikos įstojimą į Europos Sąjungą (Tarybos dok.
     Nr. 13351/12 LIMITED).

LT                                                          2                                                            LT
 ---pagebreak---                                                                      2015/0115 (NLE)

                                                      Pasiūlymas

                                            TARYBOS SPRENDIMAS

          dėl Europos Sąjungos bei jos valstybių narių ir Mongolijos pagrindų susitarimo dėl
             partnerystės ir bendradarbiavimo protokolo, kuriuo atsižvelgiama į Kroatijos
         Respublikos įstojimą į Europos Sąjungą, pasirašymo Europos Sąjungos ir jos valstybių
                                             narių vardu

     EUROPOS SĄJUNGOS TARYBA,
     atsižvelgdama į Sutartį dėl Europos Sąjungos veikimo, ypač į jos 207 ir 209 straipsnius kartu
     su 218 straipsnio 5 dalimi,
     atsižvelgdama į Aktą dėl Kroatijos Respublikos stojimo, ypač į jo 6 straipsnio 2 dalį,
     atsižvelgdama į Europos Komisijos pasiūlymą,
     kadangi:
     (1)      pagal Akto dėl Kroatijos Respublikos stojimo 6 straipsnio 2 dalį dėl Kroatijos
              Respublikos prisijungimo prie Europos Sąjungos bei jos valstybių narių ir Mongolijos
              pagrindų susitarimo dėl partnerystės ir bendradarbiavimo turi būti susitarta sudarant
              Susitarimo protokolą. Pagal Akto dėl stojimo 6 straipsnio 2 dalies antrą pastraipą
              tokiais prisijungimo atvejais kaip šis, kai nėra tam prieštaraujančių nuostatų, turi būti
              taikoma supaprastinta procedūra. Pagal tokią procedūrą protokolą vienbalsiai valstybių
              narių vardu turi sudaryti Taryba ir atitinkama (-os) trečioji (-sios) šalis (-ys);
     (2)      2012 m. rugsėjo 14 d. Taryba įgaliojo Komisiją pradėti derybas su trečiosiomis
              šalimis, kad dėl Kroatijos įstojimo būtų sudaryti atitinkami protokolai2. Užbaigus
              derybas su Mongolija parafuotas minėto susitarimo protokolas;
     (3)      protokolas turėtų būti pasirašytas su sąlyga, kad bus sudarytas vėliau,
     PRIĖMĖ ŠĮ SPRENDIMĄ:

                                                      1 straipsnis
     1.         Suteikiami įgaliojimai Europos Sąjungos ir jos valstybių narių vardu pasirašyti
                Europos Sąjungos bei jos valstybių narių ir Mongolijos pagrindų susitarimo dėl
                partnerystės ir bendradarbiavimo protokolą, kuriuo atsižvelgiama į Kroatijos
                Respublikos įstojimą į Europos Sąjungą, su sąlyga, kad minėtas protokolas bus
                sudarytas.
     2.         Protokolo tekstas bus paskelbtas kartu su sprendimu dėl jo sudarymo.

     2
             Tarybos sprendimas, kuriuo suteikiami įgaliojimai pradėti derybas dėl Europos Sąjungos arba Europos
     Sąjungos bei jos valstybių narių ir vienos ar kelių trečiųjų šalių arba tarptautinių organizacijų pasirašytų arba
     sudarytų susitarimų pritaikymo atsižvelgiant į Kroatijos Respublikos įstojimą į Europos Sąjungą (Tarybos dok.
     Nr. 13351/12 LIMITED).

LT                                                          3                                                            LT
 ---pagebreak---                                               2 straipsnis
     Tarybos pirmininkas įgaliojamas paskirti asmenį (-is), įgaliotą (-us) pasirašyti protokolą
     Europos Sąjungos ir jos valstybių narių vardu.

                                              3 straipsnis
     Šis sprendimas įsigalioja jo priėmimo dieną.
     Priimta Briuselyje

                                                Tarybos vardu
                                                Pirmininkas

LT                                                  4                                             LT
 ---documentbreak---                              EUROPOS
                             KOMISIJA

                                                    Briuselis, 2015 05 29
                                                    COM(2015) 228 final

                                                    ANNEX 1

                                          PRIEDAI

                    Europos Sąjungos bei jos valstybių narių ir Mongolijos

       PAGRINDŲ SUSITARIMO DĖL PARTNERYSTĖS IR BENDRADARBIAVIMO

                                      PROTOKOLAS,

           kuriuo atsižvelgiama į Kroatijos Respublikos įstojimą į Europos Sąjungą

                                             prie

                                        Pasiūlymo dėl

                                  TARYBOS SPRENDIMO

      dėl Europos Sąjungos bei jos valstybių narių ir Mongolijos pagrindų susitarimo dėl
         partnerystės ir bendradarbiavimo protokolo, kuriuo atsižvelgiama į Kroatijos
     Respublikos įstojimą į Europos Sąjungą, pasirašymo Europos Sąjungos ir jos valstybių
                                         narių vardu

LT                                                                                LT
 ---pagebreak---                                              PRIEDAS

        PAGRINDŲ SUSITARIMO DĖL PARTNERYSTĖS IR BENDRADARBIAVIMO
                               PROTOKOLAS

     Europos Sąjungos bei jos valstybių narių ir Mongolijos pagrindų susitarimo protokolas,
           kuriuo atsižvelgiama į Kroatijos Respublikos įstojimą į Europos Sąjungą
     BELGIJOS KARALYSTĖ,
     BULGARIJOS RESPUBLIKA,
     ČEKIJOS RESPUBLIKA,
     DANIJOS KARALYSTĖ,
     VOKIETIJOS FEDERACINĖ RESPUBLIKA,
     ESTIJOS RESPUBLIKA,
     AIRIJA,
     GRAIKIJOS RESPUBLIKA,
     ISPANIJOS KARALYSTĖ,
     PRANCŪZIJOS RESPUBLIKA,
     KROATIJOS RESPUBLIKA,
     ITALIJOS RESPUBLIKA,
     KIPRO RESPUBLIKA,
     LATVIJOS RESPUBLIKA,
     LIETUVOS RESPUBLIKA,
     LIUKSEMBURGO DIDŽIOJI HERCOGYSTĖ,
     VENGRIJA,
     MALTOS RESPUBLIKA,
     NYDERLANDŲ KARALYSTĖ,
     AUSTRIJOS RESPUBLIKA,
     LENKIJOS RESPUBLIKA,
     PORTUGALIJOS RESPUBLIKA,
     RUMUNIJA,
     SLOVĖNIJOS RESPUBLIKA,
     SLOVAKIJOS RESPUBLIKA,
     SUOMIJOS RESPUBLIKA,
     ŠVEDIJOS KARALYSTĖ,
     JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
     Europos Sąjungos sutarties ir Sutarties dėl Europos Sąjungos veikimo Susitariančiosios Šalys
     (toliau – valstybės narės), atstovaujamos Europos Sąjungos Tarybos, bei

LT                                                2                                                 LT
 ---pagebreak---      EUROPOS SĄJUNGA (toliau – Europos Sąjunga)
     ir
     MONGOLIJA,
     toliau kartu šiame protokole – Susitariančiosios Šalys,
     ATSIŽVELGDAMOS Į Kroatijos Respublikos įstojimą į Europos Sąjungą 2013 m. liepos
     1 d.,
     KADANGI 2013 m. balandžio 30 d. Ulan Batore pasirašytas Europos Sąjungos bei jos
     valstybių narių ir Mongolijos pagrindų susitarimas dėl partnerystės ir bendradarbiavimo
     (toliau – Susitarimas),
     KADANGI 2011 m. gruodžio 9 d. Briuselyje pasirašyta Sutartis dėl Kroatijos Respublikos
     stojimo į Europos Sąjungą (toliau – Stojimo sutartis),
     KADANGI pagal Akto dėl Kroatijos Respublikos stojimo 6 straipsnio 2 dalį dėl Kroatijos
     prisijungimo prie Susitarimo susitariama sudarant Susitarimo protokolą,
     SUSITARĖ:

                                                1 straipsnis
     Kroatijos Respublika tampa 2013 m. balandžio 30 d. Ulan Batore pasirašyto Europos
     Sąjungos bei jos valstybių narių ir Mongolijos pagrindų susitarimo dėl partnerystės ir
     bendradarbiavimo Susitariančiąja Šalimi ir kaip kitos Europos Sąjungos valstybės narės
     atitinkamai priima Susitarimo tekstą ir į jį atsižvelgia.

                                                2 straipsnis
     Netrukus po šio protokolo parafavimo Europos Sąjunga valstybėms narėms ir Mongolijai
     pateikia Susitarimo tekstą kroatų kalba. Su sąlyga, kad šis protokolas įsigalios, šio straipsnio
     pirmajame sakinyje nurodyta kalbos versija tampa autentiška tokiomis pačiomis sąlygomis
     kaip ir Susitarimo versijos anglų, bulgarų, čekų, danų, estų, graikų, ispanų, italų, latvių, lenkų,
     lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų,
     vengrų ir vokiečių kalbomis.

                                                3 straipsnis
     Šis protokolas yra neatskiriama Susitarimo dalis.

                                                4 straipsnis
     (1)    Šį protokolą Europos Sąjunga, Europos Sąjungos Taryba valstybių narių vardu ir
            Mongolija patvirtina laikydamosi savo procedūrų. Susitariančiosios Šalys viena kitai
            praneša, kad būtinos procedūros yra baigtos. Patvirtinimo dokumentai deponuojami
            Europos Sąjungos Tarybos generaliniame sekretoriate.
     (2)    Šis protokolas įsigalioja pirmą kito mėnesio po paskutinio patvirtinimo dokumento
            deponavimo dieną, bet ne anksčiau kaip Susitarimo įsigaliojimo dieną.

LT                                                   3                                                     LT
 ---pagebreak---                                               5 straipsnis
     Šis protokolas parengiamas dviem egzemplioriais anglų, bulgarų, čekų, danų, estų, graikų,
     ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų,
     slovakų, slovėnų, suomių, švedų, vengrų, vokiečių ir mongolų kalbomis. Visi tekstai yra
     autentiški.
     TAI PATVIRTINDAMI, toliau nurodyti tinkamai įgalioti atstovai pasirašė šį protokolą.
     Priimta …(vieta) … (data)

     EUROPOS SĄJUNGOS IR JOS VALSTYBIŲ NARIŲ VARDU

     MONGOLIJOS VARDU

LT                                                 4                                                   LT


				|

		52014PC0347

			Pasiūlymas TARYBOS SPRENDIMAS dėl valstybių narių finansinių įnašų, įskaitant antrąją 2014 m. įnašo dalį, Europos plėtros fondui finansuoti 2014 m. /* COM/2014/0347 final - 2014/0178 (NLE) */

			   	AIŠKINAMASIS MEMORANDUMAS
Vidaus susitarime ir 10-ajam EPF taikomame
finansiniame reglamente numatyta valstybių narių įnašų EPF
finansuoti mokėjimo tvarka. Pagal 10-ajam EPF taikomo finansinio
reglamento 57 straipsnio 3 dalį šiame pasiūlyme nurodoma
–
antrosios 2014 m. įnašo dalies suma.
Pagal 10-ajam EPF taikomo finansinio
reglamento 57 straipsnio 7 dalį atskirai nurodomos Komisijos
valdoma suma ir EIB valdoma suma.
Pagal 10-ajam EPF taikomo finansinio
reglamento 145 straipsnį EIB atsiuntė Komisijai atnaujintus jos
administruojamų priemonių įsipareigojimų ir
mokėjimų įverčius.
Finansinio reglamento 58 straipsnio 2 dalyje
nustatyta, kad reikalavimuose sumokėti įnašus pirmiausia paeiliui
panaudojamos sumos, nustatytos ankstesniems EPF. Todėl pagal šį
pasiūlymą reikalavimai sumokėti įnašus susiję su
9-ajam EPF nustatytomis EIB sumomis ir 10-ajam EPF nustatytomis Komisijos
sumomis.
Pagal 10-ajam EPF taikomo finansinio
reglamento 57 straipsnio 3 dalį Taryba turi priimti
sprendimą dėl šio pasiūlymo ne vėliau kaip per
21 kalendorinę dieną nuo tos dienos, kai Komisija pateikė
pasiūlymą, o valstybės narės turi sumokėti
antrąją dalį ne vėliau kaip per 21 kalendorinę
dieną nuo tos dienos, kai joms buvo pranešta apie Tarybos sprendimą.
Finansinio reglamento 60 straipsnio 1 dalyje
nustatyta, kad valstybei narei nesumokėjus mokėtinos įnašų
dalies iki nustatyto termino, jos bus pareikalauta sumokėti
nesumokėtos sumos palūkanas. Palūkanos mokamos tame pačiame
straipsnyje nustatyta tvarka.
2014/0178 (NLE)
Pasiūlymas
TARYBOS SPRENDIMAS
dėl valstybių narių
finansinių įnašų, įskaitant antrąją 2014 m.
įnašo dalį, Europos plėtros fondui finansuoti 2014 m.
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į Taryboje
posėdžiavusių valstybių narių vyriausybių atstovų
vidaus susitarimą dėl Bendrijos pagalbos finansavimo pagal
2008–2013 m. daugiametę finansavimo programą vadovaujantis AKR
ir EB partnerystės susitarimu ir dėl finansinės pagalbos skyrimo
užjūrio šalims ir teritorijoms, kurioms taikoma EB sutarties ketvirta
dalis[1]
(toliau – Vidaus susitarimas), ypač į jo 7 straipsnį,
atsižvelgdama į 2008 m. vasario
18 d. Tarybos reglamentą (EB) Nr. 215/2008 dėl 10-ajam
Europos plėtros fondui taikomo finansinio reglamento[2] (toliau – 10-ajam EPF
taikomas finansinis reglamentas) su paskutiniais pakeitimais, padarytais
2011 m. balandžio 11 d.[3],
ypač į jo 57 straipsnio 5 dalį,
atsižvelgdama į Europos Komisijos
pasiūlymą,
kadangi:
(1)       pagal 10-ajam EPF taikomo
finansinio reglamento 57–61 straipsniuose nustatytą tvarką iki
birželio 15 d. Komisija pateikia pasiūlymą, kuriame nurodoma a)
antrosios 2014 m. įnašo dalies suma ir b) patikslinta metinė
2014 m. įnašo suma, atitinkanti realius poreikius, jeigu pagal Vidaus
susitarimo 7 straipsnio 3 dalį metinė suma neatitinka
realių poreikių;
(2)       Komisijos siūlymu
2013 m. lapkričio 8 d. Taryba priėmė sprendimą,
kuriuo nustatė, kad valstybių narių įnašų EPF
finansuoti 2014 m. metinės sumos Komisijos dalis yra
3 100 000 000 EUR, o EIB – 150 000 000 EUR;
(3)       pagal 10-ajam EPF taikomo
finansinio reglamento 145 straipsnio pirmą pastraipą Europos
investicijų bankas atsiuntė Komisijai atnaujintus jo
administruojamų priemonių įsipareigojimų ir
mokėjimų įverčius;
(4)       10-ajam Europos plėtros
fondui (toliau – EPF) taikomo finansinio reglamento 58 straipsnio 2 dalyje
nustatyta, kad reikalavimuose sumokėti įnašus pirmiausia paeiliui
panaudojamos sumos, nustatytos ankstesniems EPF. Todėl reikalavimas
sumokėti 9-ojo EPF įnašus EIB taip pat turėtų būti
pagrįstas 10-ajam EPF taikomo finansinio reglamento 58 straipsnio
2 dalimi,
PRIĖMĖ ŠĮ
SPRENDIMĄ:
1 straipsnis
Valstybių narių Komisijai ir EIB
mokėtinos atskirų 2014 m. EPF įnašų antrosios dalys
nurodytos priede pateiktoje lentelėje.
2 straipsnis
Šis sprendimas taikomas nuo jo priėmimo
dienos.
3 straipsnis
Šis sprendimas skirtas valstybėms
narėms.
Priimta Briuselyje
                                                                       Tarybos
vardu
                                                                       Pirmininkas
[1]               OL L 247, 2006 9 9, p. 32.
[2]               OL L 78, 2008 3 19, p. 1.
[3]               OL L 102, 2011 4 16, p. 1.
PRIEDAS
prie
TARYBOS SPRENDIMO
dėl valstybių narių
finansinių įnašų, įskaitant antrąją 2014 m.
įnašo dalį, Europos plėtros fondui finansuoti 2014 m.